Man skiet homself in been toe hy wapen rig | Netwerk24
Deur Cara-Lee Dorfling 24 November 2020 13:26
'n Man van Port Elizabeth het homself glo raakgeskiet toe hy sy vuurwapen op 'n ander man gerig het.
Die 28-jarige man het volgens die polisie se inligting Maandag by 'n huis in KwaDwesi ingebars waar hy die huiseienaar (30) met 'n vuurwapen gedreig het. In dié tyd het 'n skoot afgegaan en die gewapende man het homself in die bobeen geskiet.
Die huiseienaar het die aanvaller oorrompel en ontwapen.
Die vuurwapen waarmee 'n 28-jarige man homself glo in die bobeen raakgeskiet het terwyl hy die vuurwapen op 'n ander man gerig het. Foto: Verskaf
Die polisie se teenbende-eenheid het die man in hegtenis geneem en beslag gelê op 'n 9 mm-pistool, waarvan die reeksnommer afgevyl is, asook agt patrone.
Kol. Priscilla Naidu, polisiewoordvoerder, sê die man is nie as 'n bendelid aan die polisie bekend nie, maar die motief vir die voorval is ook nog nie duidelik nie.
Die man word onder polisiebewaking in 'n plaaslike hospitaal behandel voordat hy Woensdag in die landdroshof sal verskyn.
Klagte van die rig van 'n vuurwapen, poging tot moord en die besit van 'n ongelisensieerde vuurwapen en ammunisie word deur die polisie ondersoek.